Klubben i Utdanningsforbundet og Fagforbundet

Jakobsnes

9911 Jarfjord Jakobsnes 29.09.20

**HØRING – STRATEGISK OPPVEKSTPLAN**

Vi reagerer på at fremstillingen av Jakobsnes Oppvekstsenter er ensidig og negativ: «Standarden på skolebyggene i Sør-Varanger kommune er varierende. Det er bygget to nye skolebygg de siste ti årene, i Kirkenes og en felles skole for Sandnes og Bjørnevatn. Hesseng og Pasvik skole er i rimelig god stand. Bøkfjord skole, Tårnet skole og Bugøynes skole er i dag i teknisk grei stand, men **bør oppgraderes både når det gjelder pedagogisk areal, uteareal og universell utforming**. Det er opparbeidet veldig gode uteareal på de nybyggede skolene, mens det på de øvrige skolene er **behov for en vurdering av** **kvaliteten på utearealet**. Det bør i denne sammenheng utarbeides en kvalitetsplan for skolebygg i kommunen og en plan for hver enkelt skole. Dette vil kunne medføre **behov for betydelige investeringer i de eldste skolebyggene**, men det vil ikke være mulig å kostnadsberegne hva det vil koste å innføre et likeverdig opplæringstilbud i hele kommunen før det er laget en plan med kostnadsberegning for den enkelte skole.» Vi forventer at de gode kvalitetene på distriktsskolene også blir fremhevet.

Læringsarealene er godt tilpasset sitt formål. Bygget er oversiktlig og greit og spesialrommene er i umiddelbar nærhet til undervisningsrommene. Rommene er romslige, elevene har meget god plass. Det er ikke behov for å skifte ut utstyr som de bruker i skolehverdagen.

Oppvekstsenteret har i de senere år fått ny el-kjele, det er lagt nytt belegg i gangene, veggene i allrommet er endret, og vinduene fra 70-tallet er skiftet ut. Det er ikke behov for bygningsmessige eller funksjonelle endringer ved skolen. Ingen umiddelbare tiltak er nødvendig, bygget er i god stand.

Skolen er organisert som en fådelt skole, noe som er positivt for sosialisering, innøving av arbeidsvaner og rutiner. Aldersblanding tar hensyn til både svake og sterke elever og gir muligheter for tilpasset opplæring.

Samlokalisert barnehage og skole har veldig mange åpenbare fordeler; den sosiale gevinsten man får med at ungene forholder seg til et opplæringssted i nærmere tolv år, de ansatte kjenner ungene godt, og ungene kjenner dem og læringsmessig vet skolen veldig tidlig hva som kommer og kan planlegge tilrettelagt undervisning.

Elevene går, sparker eller sykler til skolen, noe som er meget viktig i et folkehelseperspektiv.

Skolens omgivelser, og allrom/gymsal, brukes aktivt som både kunnskapskilde og som læringsarena. Naturen- og det opparbeidede lekeområdet brukes av barn i alle aldre både i og etter skoletid.

Vi ønsker at Sør-Varanger kommune bør se på distriktsskolen vår som en ressurs; mange elever på større skoler kunne hatt godt av å komme til et mindre, trygt og forutsigbart opplæringsmiljø.

Man skulle ønske at f.eks. Basen kunne komme ut til distriktene og drive en fast aktivitet annenhver- eller tredjehver uke, eller at Boreal/Snelandia hadde satt opp bussruter som muliggjør at bygdas barn og unge kan få en større muligheten til å delta i idrett- og kulturlivet i kommunen.

Jakobsnes er en bygd i vekst, og det er i hovedsak småbarnsfamilier og unge folk i etableringsfasen som har flyttet til bygda de siste årene. Vi ser en jevn positiv vekst av barnetallet i bygda. Oppvekstsenteret er hovedbasen for den aktiviteten som foregår i bygda.